Pavao Anđelić

**Pavao Anđelić** (također: **Pavo Anđelić**; 29. februar 1920. – 7. august 1985.), bosanskohercegovački pravnik, arheolog i historičar. Bavio se historijom srednjovjekovne Bosne, naročito razvijenim srednjim vijekom.

## Život
Rođen je u Sultićima kod Konjica 1920. godine. Osnovno obrazovanje stekao je u Seonici u Neretvici. Nakon završetka škole u Seonici odlazi u Franjevačku klasičnu gimnaziju u Visoko i tamo stječe solidnu klasičnu naobrazbu. Nastavak školovanja uslijedio je na Franjevačkoj teologiji u Sarajevu. Zbog krhka zdravlja napušta studij u Sarajevu. Ubrzo izbija Drugi svjetski rat, a Anđelić odlazi u Zagreb, gdje služi vojni rok te studira pravo. Položivši veliki broj ispita, vraća se u rodne Sultiće, u Konjic. U ranom poraću završava studij prava i postaje sudac kotarskog suda u Konjicu. Na mjestu suca ostaje šest do sedam godina. U to vrijeme počinje pražnjenje bazena za Jablaničko jezero, pa je trebalo spasiti sve pokretne i nepokretne spomenike kulture. Pavao se, još od ranije zaljubljenik u kulturno-povijesnu baštinu, s kustosima Zemaljskog muzeja uključuje u arheološko istraživanje, rekognosciranje i zbrinjavanje arheoloških lokaliteta i pokretnih spomenika kulture. Sve više radi kao arheolog, sve manje kao sudac.

Godine 1956. odlazi u Sarajevo, najprije u Republički zavod za zaštitu spomenika kulture, a zatim u Zemaljski muzej, u kojem ostaje do smrti 1985. godine baveći se srednjovjekovnom nacionalnom arheologijom Bosne i Hercegovine. Došavši u Zemaljski muzej, studira povijest na Filozofskom fakultetu u Sarajevu, polaže državni ispit na problematici srednjovjekovnih gradova u srednjovjekovnoj župi Neretva, a nakon desetogodišnjeg ispitivanja srednjovjekovnog grada Bobovca (1959.–1969.) doktorira na arheološkoj problematici Bobovca.

U tijeku svog tridesetogodišnjeg rada u Zemaljskom muzeju objavljuje niz znanstvenih radova iz arheologije, prvenstveno u *[[Glasnik Zemaljskog muzeja Bosne i Hercegovine|Glasniku Zemaljskog muzeja Bosne i Hercegovine]]*. Iza sebe je ostavio brojne studije, radove ne samo iz arheologije nego i iz drugih pomoćnih povijesnih znanosti kao što su opća i kulturna povijest, povijest umjetnosti, pravna historija, heraldika, sigilografija, diplomatika, epigrafika i niz drugih historijskih disciplina. "Pavo je sav svoj život, energiju i znanje ugradio je u svoje djelo, u afirmaciju ustanove u kojoj je radio, kao i arheološke i historijske znanosti BiH."

Umro je 7. augusta 1985. u rodnom mjestu.

## Djela
* *Bobovac i Kraljeva Sutjeska: Stolna mjesta bosanskih vladara u XIV i XV stoljeću*, Veselin Masleša, Sarajevo 1973.
* *Barones regni i državno vijeće srednjovjekovne Bosne*, Sarajevo 1976. (Prilozi institutu za istoriju u Sarajevu, posebna otisak iz br. 11-12, god. XI-XIII)
* *Kulturna istorija Bosne i Hercegovine od najstarijih vremena do pada ovih zemalja pod tursku vlast* (s: Nada Miletić), Drugo prerađeno i dopunjeno izdanje, Sarajevo 1984.
* *Visoko i okolina kroz istoriju*, Skupština opštine Visoko, Visoko 1984.
* *Grbovi Hercega Stjepana Vukčića Kosače na kruni jedne kućne cisterne u Dubrovniku*, Trebinje 1975. (Posebni otisak iz "Tribunie", br. 1)
* *Historijski spomenici Konjica i okoline*, Skupština opštine Konjic, Konjic 1975.
* *Izvještaj o problemu iskopavanja na srednjovjekovnom gradu Borču Grobovi bosanskih kraljeva u Arnautovićima kod Visokog Mamuza trebinjskog župana Grda*, Sarajevo 1962. (Posebni otisak iz *Glasnika zemaljskog muzeja u Sarajevu*, Arheologija, 1962)
* *Lepenica: Arheološka ispitivanja*, Sarajevo 1963. (Posebni otisak iz: Naučno Društvo BiH, Posebna izdanja, knj. III)
* *Neka pitanja bosanske heraldike* (*Certaines questions sur l'heraldique bosniaque*), Sarajevo 1964. (Posebni otisak iz *Glasnika zemaljskog muzeja*, Arheologija, Sarajevo 1964)
* *O Usorskim vojvodama i političkom statusu Usore u srednjem vijeku*, Sarajevo 1977. (Posebni otisak: *Prilozi Instituta za Istoriju u Sarajevu*, br. 13, god. XIII)
* *Olovni pečat Mletačkog dužda Michaela Stena: (1400-1413. g.)*, Sarajevo 1969. (Posebni otisak iz *Glasnika zemaljskog muzeja BiH*, NS sv. XXIV - Arheologija)
* *Originalni dijelovi dviju Bosanskih povelja u falzifikatima Ivana Tomke Marnavića*, Sarajevo 1971. (Posebni otisak iz *Glasnika Zemaljskog muzeja BiH*, Arheologija, Nova serija, sv. XXVI)
* *Pečatnjak Bajamonta Tiepola*, Sarajevo 1969. (Posebni otisak iz *Glasnika zemaljskog muzeja BiH*, NS sv. XXIV - Arheologija)
* *Povelja Bosanskog kralja Stjepana Dabiše u Britanskom muzeju*, Sarajevo 1969. (Posebni otisak iz Akademija nauka i umjetnosti BiH, Radovi 35, Odjeljenje Društvenih nauka Knj. 12)
* *Prehistorijske gradine u dolini Neretvice* (*Les "Gradine" prehistoriques dans la Vallée de Neretvica*), Sarajevo 1956. (Posebni otisak iz *Glasnika zemaljskog muzeja u Sarajevu*, 1956)
* *Srednjovjekovna župa Kamenica ili Krivaja* (*Comitat medieval Krivaja ou Kamenica*), Sarajevo 1978. (Posebni otisak iz *Glasnika zemaljskog muzeja BiH*, NS, sv. XXXII/1977 - Arheologija)
* *Srednjovjekovna župa Večenike - Večerić i postanak Mostara* (*Comitat (župa) medieval de Večenike - Večerić et origine de Mostar*), Sarajevo 1976. (Posebni otisak iz *Glasnika zemaljskog muzeja BiH*, NS, sv. XXIX (1974), Arheologija)
* *Srednjovjekovne Humske župe* (s: Marijan Sivrić i Tomislav Anđelić), Ziral (Mostar) i Oko (Sarajevo) 1999.
* *Srednjovjekovni pečati iz Bosne i Hercegovine*, Akademija nauka i umjetnosti BiH, Sarajevo 1970.
* *Stara Bosanska župa Vidogošća ili Vogošća*, Sarajevo 1971. (Posebni otisak iz Glasnika zemaljskog muzeja BiH, Arheologija, Nova serija sv. XXVI)
* *Studije o teritorijalnopolitičkoj organizaciji srednjovjekovne Bosne*, Svjetlost, Sarajevo 1982.
* *Zaštita spomenika kulture i narodni odbori*, Sarajevo 1956. (Separat: *Naše starine: Godišnjak Zemaljskog zavoda za zaaštitu spomenika kulture i prirodnih rijetkosti N.R. BiH*, sv. III., 1955.)
* *Usmene epske pjesme iz Neretve kod Konjica*, Hrvatski leksikografski institut Bosne i Hercegovine, Mostar 2006.

**Pregled bibliografije:**
* Esad Kurtović, "Bibliografija radova Dr. Pavla Anđelića", *Glasnik Zemaljskog muzeja* (Arheologija) 48-49 (1996-2000), Sarajevo 2001, 415-422. (link na dokument)

## Nagrade i priznanja
* Nagrada *Veselin Masleša* za znanstveni rad
* ''Dvadesetsedmojulska nagrada'' SR BiH za životno djelo
* Nagrada *Treći mart* - Konjic

## Reference

## Literatura
*